b'\n_START_ARTICLE_\nSupercell\n_START_SECTION_\nYritys\n_START_PARAGRAPH_\nKiinalainen Tencent omistaa Supercellin osakkeista 72,2% osuuden. Vuonna 2015 Ilkka Paananen omisti 6\xc2\xa0% ja Mikko Kodisoja 5,4\xc2\xa0% osakkeista; loput osakkeista ovat henkil\xc3\xb6st\xc3\xb6n ja muiden perustajien hallussa. Softbank osti alun perin GungHo-peliyrityksen kanssa 51 prosentin osuuden Supercellin osakkeista lokakuussa 2013 1,1 miljardin euron hintaan. Myynniss\xc3\xa4 kaikki yrityksen ty\xc3\xb6ntekij\xc3\xa4t myiv\xc3\xa4t saman prosenttiosuuden osakkeistaan. Kaupan ehtona oli my\xc3\xb6s, ett\xc3\xa4 p\xc3\xa4\xc3\xa4konttori s\xc3\xa4ilyisi Suomessa. Softbank ja GungHo perustivat Suomeen Kahon 3 Oy:n, jonka perustamiskirjassa lukee, ett\xc3\xa4 yhti\xc3\xb6 s\xc3\xa4ilyy suomalaisena. Kahon osti Supercellin, ja my\xc3\xb6hemmin GungHo myi oman osuutensa Softbankille. Toukokuussa 2015 Softbank osti lopulta muut p\xc3\xa4\xc3\xa4omasijoittajat ulos yrityksest\xc3\xa4 ja kasvatti omistustaan 73 prosenttiin. Teknologialehti Venturebeat arvioi tuolloin Supercellin arvoksi 4,9 miljardia euroa. Kes\xc3\xa4kuussa 2016 Softbank myi koko 72,2 prosentin osuutensa Supercellin osakkeista kiinalaiselle Tencentille 6,45 miljardilla eurolla. Softbank luopui Supercellist\xc3\xa4 v\xc3\xa4hent\xc3\xa4\xc3\xa4kseen velkaantumistaan. Supercell sai itse etsi\xc3\xa4 uuden omistajan, ja p\xc3\xa4\xc3\xa4tyi Tencentiin, jolle sopi peliyrityksen p\xc3\xa4\xc3\xa4konttorin s\xc3\xa4ilytt\xc3\xa4minen Suomessa._NEWLINE_Supercellin p\xc3\xa4\xc3\xa4toimisto sijaitsee Helsingin Ruoholahdessa entisiss\xc3\xa4 Nokian tutkimuskeskuksen tiloissa. Yrityksell\xc3\xa4 on toimistot my\xc3\xb6s Tokiossa, Pekingiss\xc3\xa4, San Fransciscossa ja Soulissa.\n_START_SECTION_\nToimintamalli\n_START_PARAGRAPH_\nSupercell kehitt\xc3\xa4\xc3\xa4 ilmaiseksi pelattavia pelej\xc3\xa4, jotka tuottavat voittoa pelinsis\xc3\xa4isill\xc3\xa4 mikromaksuilla. Yrityksen tavoitteena on keskitty\xc3\xa4 peleihin, jotka s\xc3\xa4ilyv\xc3\xa4t pelaajien suosiossa vuosien ajan. Supercell on lopettanut yhteens\xc3\xa4 14 peliprojektia, joita se ei ole pit\xc3\xa4nyt tarpeeksi lupaavina. Yritys jakautuu pienempiin tiimeihin, jotka saavat kehitt\xc3\xa4\xc3\xa4 omia pelej\xc3\xa4\xc3\xa4n vapaasti. Yksi pisimm\xc3\xa4lle ehtineist\xc3\xa4 peleist\xc3\xa4, joka peruutettiin, oli testimarkkinoilla hyv\xc3\xa4t arviot saanut Battle Buddies. Sill\xc3\xa4 oli kuitenkin liian v\xc3\xa4h\xc3\xa4n pelaajia. Lopullisen p\xc3\xa4\xc3\xa4t\xc3\xb6ksen projektien lopettamisesta tekee peli\xc3\xa4 kehitt\xc3\xa4nyt tiimi._NEWLINE_Supercellill\xc3\xa4 on liikevaihtoonsa n\xc3\xa4hden suhteellisen v\xc3\xa4h\xc3\xa4n ty\xc3\xb6ntekij\xc3\xb6it\xc3\xa4 (180 henke\xc3\xa4): esimerkiksi sen suurimmalla kilpailijalla Kingill\xc3\xa4 on 1\xc2\xa0200 ty\xc3\xb6ntekij\xc3\xa4\xc3\xa4. Supercellist\xc3\xa4 puuttuu my\xc3\xb6s keskijohto, mink\xc3\xa4 seurauksena organisaatio on hyvin matala. Vaikka tiimeill\xc3\xa4 on paljon itsen\xc3\xa4isyytt\xc3\xa4 ja vapautta, johtajan puuttumisen takia niill\xc3\xa4 on my\xc3\xb6s paljon vastuuta tuloksestaan. Uusilla ty\xc3\xb6ntekij\xc3\xb6ill\xc3\xa4 on nelj\xc3\xa4n kuukauden koeaika, ja vaihtuvuus on ollut suurta.\n_START_SECTION_\nLiiketoiminnan kehitys\n_START_PARAGRAPH_\nYhti\xc3\xb6 teki Applen kannettavien laitteiden sovelluskaupassa enemm\xc3\xa4n liikevaihtoa kuin mik\xc3\xa4\xc3\xa4n muu sovellustekij\xc3\xa4 marraskuussa 2012. Vuodesta 2012 vuoteen 2013 sen liikevaihto kasvoi 562 prosentilla, ja seuraavalla vuosijaksolla 198 prosenttia, mink\xc3\xa4 ansiosta liikevaihto oli kasvanut 1,5 miljardiin euroon. Vuonna 2014 yritys nousi Suomen 50 suurimman joukkoon. Vuonna 2015 liikevaihto kasvoi 36 prosenttia ja liikevoitto 60 prosenttia. Vuonna 2015 yhti\xc3\xb6 osti ty\xc3\xb6ntekij\xc3\xb6ilt\xc3\xa4\xc3\xa4n osakkeita ja optioita yhteens\xc3\xa4 114 miljoonalla eurolla._NEWLINE_Supercell ei k\xc3\xa4yt\xc3\xa4 verosuunnittelua ja maksaa kaikki veronsa Suomeen. Vuonna 2013 yritys perustajineen maksoi yhteens\xc3\xa4 260 miljoonaa euroa yhteis\xc3\xb6- ja tuloveroja, mik\xc3\xa4 oli 0,6 prosenttia Suomen ker\xc3\xa4\xc3\xa4mist\xc3\xa4 verotuloista vuonna 2013. Seuraavana vuonna yritys maksoi veroja 150 miljoonaa euroa, vuonna 2015 yhteis\xc3\xb6veroa 176 miljoonaa euroa ja vuonna 2017 l\xc3\xa4hes 125 miljoonaa euroa. Supercell ja yhti\xc3\xb6n edustajat ovat olleet aktiivisia keskustelijoita suomalaisessa verotuskeskustelussa liittyen esimerkiksi OECD:n kaavailemaan digiveroon._NEWLINE_Vuonna 2016 Supercell nousi Suomen kymmenen arvonlis\xc3\xa4lt\xc3\xa4\xc3\xa4n suurimman yrityksen joukkoon.\n_START_SECTION_\nHyv\xc3\xa4ntekev\xc3\xa4isyys\n_START_PARAGRAPH_\nSupercellin ty\xc3\xb6ntekij\xc3\xa4t lahjoittivat Uudelle Lastensairaalalle 3,4 miljoonaa euroa, joka on tiett\xc3\xa4v\xc3\xa4sti Suomen historian suurin yrityksen henkil\xc3\xb6kunnan tekem\xc3\xa4 hyv\xc3\xa4ntekev\xc3\xa4isyyslahjoitus. Lis\xc3\xa4ksi Supercell on lahjoittanut yhdysvaltalaiselle hyv\xc3\xa4ntekev\xc3\xa4isyysj\xc3\xa4rjest\xc3\xb6 Watsille._NEWLINE_Yhti\xc3\xb6n perustajat Mikko Kodisoja ja Ilkka Paananen ovat perustaneet ME-s\xc3\xa4\xc3\xa4ti\xc3\xb6n, joka tukee erilaisia hyv\xc3\xa4ntekev\xc3\xa4isyysprojekteja. Marraskuussa 2015 ME-s\xc3\xa4\xc3\xa4ti\xc3\xb6 lahjoitti Helsingin nuorisoasiankeskukselle 2,5 miljoonaa euroa maahanmuuttajanuorten tukemiseen. Lis\xc3\xa4ksi Supercell organisoi pelialan yrityksille ker\xc3\xa4yksen, jossa ker\xc3\xa4ttiin alan toimijoiden vanhoja tietokoneita ja tablet-laitteita lahjoitettavaksi v\xc3\xa4h\xc3\xa4varaisille lapsiperheille Tukikummit ry:n kautta. Supercell oli my\xc3\xb6s suurin yksitt\xc3\xa4inen sijoittaja Suomen pelimuseon joukkorahoituskampanjassa vuonna 2015.\n_START_SECTION_\nTausta ja perustaminen\n_START_PARAGRAPH_\nSupercellin perustajista Mikko Kodisoja ja Ilkka Paananen ty\xc3\xb6skenteliv\xc3\xa4t Sumea-mobiilipeliyhti\xc3\xb6ss\xc3\xa4 ennen Supercellin perustamista. Kodisoja oli mukana perustamassa Sumeaa vuonna 1999 ja Paananen puolestaan palkattiin yrityksen toimitusjohtajaksi vuonna 2000. Sumea teki vuonna 2003 1,2 miljoonaa euroa voittoa. Seuraavana vuonna yhdysvaltalainen Digital Chocolate osti yrityksen ja teki siit\xc3\xa4 Suomen p\xc3\xa4\xc3\xa4konttorinsa sek\xc3\xa4 Paanasesta Euroopan-johtajansa. Uudessa omistuksessa liiketoiminta kasvoi, mutta samalla yrityskulttuuri muuttui \xe2\x88\x92 luovana johtajana toimineen Kodisojan mukaan ongelmallisempaan suuntaan. H\xc3\xa4n j\xc3\xa4tti yrityksen maaliskuussa 2010, ja pian sen j\xc3\xa4lkeen my\xc3\xb6s Paananen l\xc3\xa4hti yrityksest\xc3\xa4._NEWLINE_Paananen l\xc3\xa4hti aluksi t\xc3\xb6ihin Lifeline Ventures -sijoitusyhti\xc3\xb6\xc3\xb6n, mutta halusi pian ryhty\xc3\xa4 itse yritt\xc3\xa4j\xc3\xa4ksi. H\xc3\xa4n suunnitteli perustavansa peliyrityksen, jossa johtohenkil\xc3\xb6t eiv\xc3\xa4t h\xc3\xa4iritsisi pelikehitt\xc3\xa4jien ty\xc3\xb6t\xc3\xa4. Toisensa ty\xc3\xb6yhteyksist\xc3\xa4 tunteneet Paananen, Kodisoja, Petri Styrman, Lassi Leppinen, Visa Forst\xc3\xa9n ja Niko Derome perustivat Supercellin vuonna 2010. Yrityksen toiminta aloitettiin pieniss\xc3\xa4 toimitiloissa Espoon Niittykummussa._NEWLINE_Kodisoja ja Paananen sijoittivat yritykseen Sumea-aikaisia s\xc3\xa4\xc3\xa4st\xc3\xb6j\xc3\xa4\xc3\xa4n 250\xc2\xa0000 euroa, joita vastaan Tekes antoi lainaa 400\xc2\xa0000 euroa. Rahoittajaksi tuli my\xc3\xb6s Lifeline Ventures, ja lokakuussa siemenrahoituksella ker\xc3\xa4ttiin 750\xc2\xa0000 euroa muun muassa London Ventures Partnerilta ja Initial Capitalilta. Ensimm\xc3\xa4isen\xc3\xa4 pelin\xc3\xa4 Supercell ryhtyi kehitt\xc3\xa4m\xc3\xa4\xc3\xa4n Gunshine-nimist\xc3\xa4 massiivimoninpeli\xc3\xa4, jota saattoi pelata Facebookissa selaimella ja mobiilialustoilla. Pelin prototyyppi valmistui kahdeksassa kuukaudessa. Gunshinen valmistuttua my\xc3\xb6s Accel Partners sijoitti yritykseen 8 miljoonaa euroa toukokuussa 2011, ja sijoitusyhti\xc3\xb6n osakas Kevin Comolli liittyi Supercellin hallitukseen. Accel on sijoittanut my\xc3\xb6s muun muassa Rovioon.\n_START_SECTION_\nStrategian vaihto\n_START_PARAGRAPH_\nMarraskuussa 2011 Supercell hylk\xc3\xa4si Gunshinen kolmesta eri syyst\xc3\xa4: se ei kiinnostanut pelaajia tarpeeksi pitk\xc3\xa4\xc3\xa4n, se oli liian vaikea pelattavuudeltaan eik\xc3\xa4 se my\xc3\xb6sk\xc3\xa4\xc3\xa4n toiminut mobiilina yht\xc3\xa4 hyvin kuin tietokoneen n\xc3\xa4yt\xc3\xb6lt\xc3\xa4. Peli\xc3\xa4 pelasi parhaimmillaan noin puoli miljoonaa pelaajaa. Supercell katsoi, ettei se voinut saavuttaa Facebook-pelien markkinoita hallinnutta Zyngaa ja p\xc3\xa4\xc3\xa4tti keskitty\xc3\xa4 iPad-peleihin. Toinenkin kehityksess\xc3\xa4 ollut Facebook-peli j\xc3\xa4tettiin kesken. Suunnan vaihto ei karkottanut rahoittajia, mutta paine onnistumisesta kasvoi ja Paanasen piti raportoida edistymisest\xc3\xa4 rahoittajille aiempaa tarkemmin._NEWLINE_Pelitalo kehitti samanaikaisesti viitt\xc3\xa4 eri peli\xc3\xa4, joista ensimm\xc3\xa4iseksi julkaistiin testimarkkinoille Pets vs. Orcs. Se ei menestynyt, ja my\xc3\xb6s toinen konsepti, Tower, hyl\xc3\xa4ttiin pian. Toukokuussa 2012 julkaistu HayDay menestyi kuitenkin testimarkkinoilla lupaavasti, ja siit\xc3\xa4 tulikin Supercellin ensimm\xc3\xa4inen kansainv\xc3\xa4lisesti julkaistu peli._NEWLINE_HayDay on Supercellin n\xc3\xa4kemys Zyngan menestyneest\xc3\xa4 Facebook-pelist\xc3\xa4 FarmVille, joka on pelimekaniikaltaan kevyt maatilasimulaatio. Supercell toi maatilapeliins\xc3\xa4 tuotteiden jalostamisen ja tuotantoketjun sek\xc3\xa4 kosketusn\xc3\xa4ytt\xc3\xb6ominaisuudet. Toisaalta my\xc3\xb6s pelin sosiaalisuutta korostettiin. T\xc3\xa4rke\xc3\xa4ss\xc3\xa4 roolissa peliss\xc3\xa4 oli tuotantoketjujen optimointi, mit\xc3\xa4 saattoi nopeuttaa pelinsis\xc3\xa4isill\xc3\xa4 maksuilla. Juhannuksena 2012 julkaistu peli oli yll\xc3\xa4tt\xc3\xa4v\xc3\xa4 menestys, eik\xc3\xa4 palvelinkapasiteetti aluksi riitt\xc3\xa4nyt pelaajam\xc3\xa4\xc3\xa4rille. Ongelmia oli my\xc3\xb6s pelinsis\xc3\xa4isess\xc3\xa4 painotuksessa, sill\xc3\xa4 aluksi kaikilla pelaajilla oli ylitarjontaa kananmunista, mink\xc3\xa4 seurauksena pelinsis\xc3\xa4iset markkinat lamaantuivat. Yhti\xc3\xb6n ratkaisu oli lis\xc3\xa4t\xc3\xa4 kananmunien kulutusta resepteiss\xc3\xa4, jolloin markkinat alkoivat taas toimia. Vastaavien tapausten v\xc3\xa4ltt\xc3\xa4miseksi Supercellill\xc3\xa4 on t\xc3\xb6iss\xc3\xa4 data-analyytikko, joka seuraa pelien tasapainoa. Nelj\xc3\xa4ss\xc3\xa4 kuukaudessa peli nousi Yhdysvalloissa Applen sovelluskaupan tuottavimpien pelien joukkoon, ja peli pysyi maailman tuottavimpien pelien listalla kaksi ja puoli vuotta.\n_START_SECTION_\nClash of Clans\n_START_PARAGRAPH_\nSupercellin ty\xc3\xb6ntekij\xc3\xb6ist\xc3\xa4 Lasse Louhento oli aloittanut pelialalla Bloodhousessa ja Lassi Leppinen oli toiminut p\xc3\xa4\xc3\xa4ohjelmoijana Sumealla ja Digital Chocolatessa. Heid\xc3\xa4n tiimins\xc3\xa4 oli tehnyt kuukausien ajan fantasiateemaista Facebook-peli\xc3\xa4, kun Supercell vaihtoi strategiaa. Leppinen ja Louhento halusivat tehd\xc3\xa4 kosketusn\xc3\xa4ytt\xc3\xb6\xc3\xa4 hy\xc3\xb6dynt\xc3\xa4v\xc3\xa4n strategiapelin, jonka pelaaminen olisi mahdollisimman yksinkertaista ja mukavaa. Kehitykseen meni noin puoli vuotta, ja Clash of Clans -nimen saanut peli julkaistiin elokuussa 2012. Se nousi kolmessa kuukaudessa Yhdysvaltojen eniten tuottavaksi sovellukseksi. App Annien mukaan Clash of Clans oli vuosina 2013 ja 2014 eniten rahaa tuottanut mobiilipeli koko maailmassa. Nimens\xc3\xa4 mukainen klaanien v\xc3\xa4linen taistelu lis\xc3\xa4ttiin peliin vasta vuonna 2014._NEWLINE_Kes\xc3\xa4ll\xc3\xa4 2013 Supercell aloitti markkinointiyhteisty\xc3\xb6n japanilaisen GungHon kanssa: yritykset ristiinmarkkinoivat toistensa pelej\xc3\xa4 omilla markkinoillaan omissa peleiss\xc3\xa4\xc3\xa4n. Markkinoinnin seurauksena Clash of Clans nousi Japanissa latauslistojen k\xc3\xa4rkeen. GungHon hallituksen puheenjohtaja Taizo Son lensi Suomeen kiitt\xc3\xa4m\xc3\xa4\xc3\xa4n Paanasta ja esitteli my\xc3\xb6hemmin h\xc3\xa4net my\xc3\xb6s veljelleen Masayoshi Sonille, joka on Softbank-konsernin toimitusjohtaja. Pian he ehdottivat yrityskauppaa, joka tapahtuikin lokakuussa 2013. Softbank ja GungHo ostivat Supercellist\xc3\xa4 51 prosentin osuuden 1,1 miljardilla eurolla, mik\xc3\xa4 on historian suurin hinta suomalaisesta p\xc3\xb6rssilistaamattomasta yhti\xc3\xb6st\xc3\xa4. Puolessa vuodessa Supercellin arvo oli kolminkertaistunut, sill\xc3\xa4 kev\xc3\xa4\xc3\xa4ll\xc3\xa4 2013 yritys oli myynyt 16,7\xc2\xa0% osakkeistaan 100 miljoonalla eurolla._NEWLINE_Clash of Clans ja HayDay ilmestyiv\xc3\xa4t kes\xc3\xa4ll\xc3\xa4 2012, eik\xc3\xa4 Supercell julkaissut uutta peli\xc3\xa4 l\xc3\xa4hes kahteen vuoteen. Vuonna 2014 julkaistua kolmatta peli\xc3\xa4 Boom Beach alettiin suunnitella syksyll\xc3\xa4 2012. Uusi strategiapeli saatiin testimarkkinoille vuoden 2013 lopussa, jonka j\xc3\xa4lkeen siihen tehtiin isoja muutoksia. Se menestyi hyvin Yhdysvalloissa heti julkaisussaan maaliskuussa, mutta ei s\xc3\xa4ilynyt latauslistan k\xc3\xa4rkipaikoilla kovin kauaa. Vasta kun Supercell aloitti kalliin mainoskampanjan joulukuussa 2014, se nousi top-30:een ladatuimpien iPhone-sovellusten listalle. Tammikuussa 2015 se ohitti HayDayn listoilla._NEWLINE_Maaliskuussa 2016 Supercell julkaisi nelj\xc3\xa4nnen tuetun pelins\xc3\xa4, Clash Royalen. Boom Beachin ja Clash Royalen julkaisun v\xc3\xa4liss\xc3\xa4 Supercell oli lopettanut yhdeks\xc3\xa4n peliprojektia, joista kaksi testijulkaisuvaiheessa. Yksi niist\xc3\xa4 oli Smash Land, jota 4\xe2\x80\x935 ihmist\xc3\xa4 oli ehtinyt kehitt\xc3\xa4\xc3\xa4 noin 10 kuukautta.\n_START_SECTION_\nHive Helsinki\n_START_PARAGRAPH_\n2018 yhti\xc3\xb6 ilmoitti perustavansa koodikoulun, joka panostaa v\xc3\xa4hemmist\xc3\xb6ihin. Sen opiskelijat ovat oikeuteutettuja opintotukeen.\n_START_SECTION_\nMarkkinointi\n_START_PARAGRAPH_\nVuonna 2014 Supercell k\xc3\xa4ytti markkinointiin noin 400 miljoonaa euroa, joka oli hieman yli nelj\xc3\xa4nnes liikevaihdosta. Helmikuussa 2015 Supercell maksoi 9 miljoonaa dollaria Super Bowlin 60 sekunnin mainospaikasta, jolla oli 118,5 miljoonaa katselijaa. Brittil\xc3\xa4isen sanomalehden The Guardianin mukaan Clash of Clans -mainos oli yksi suosituimmista NBC:ll\xc3\xa4 esitetyist\xc3\xa4 61 mainoksesta. Revenge-nimisess\xc3\xa4 (suom. Kosto) mainoksessa Liam Neeson parodioi Taken-elokuvaa vannomalla kostoa sattumanvaraiselle pelaajalle, joka on tuhonnut Liamin kyl\xc3\xa4n Clash of Clansissa. Mainoksella on YouTubessa yli 105 miljoonaa katselukertaa ja se oli vuoden 2015 katsotuin mainos YouTubessa.\n_START_SECTION_\nTunnustukset\n_START_PARAGRAPH_\nVuonna 2012 Supercell palkittiin Pohjoismaiden parhaana startup-yrityksen\xc3\xa4 ja valittiin vuoden suomalaiseksi pelikehitt\xc3\xa4j\xc3\xa4ksi. Seuraavana vuonna Supercell voitti Teknologiakasvaja 2013 -kilpailun ja yritys valittiin vuoden ohjelmistoyritt\xc3\xa4j\xc3\xa4ksi. Supercell valittiin tutkimusyhti\xc3\xb6 T-Media Oy:n Luottamus&Maine-tutkimuksessa vuonna 2014 Suomen hyv\xc3\xa4maineisimmaksi yritykseksi ja vuonna 2016 se sijoittui samassa tutkimuksessa toiseksi. Vuonna 2016 Supercell valittiin T-Median ty\xc3\xb6nantajakuvatutkimuksessa Suomen maineikkaimmaksi ty\xc3\xb6nantajaksi - vuonna 2015 yrityksen sijoitus oli kolmas.'